b'\n_START_ARTICLE_\nSvetovna zveza za varstvo narave\n_START_PARAGRAPH_\nSvetovna zveza za varstvo narave (angle\xc5\xa1ko World Conservation Union oz. International Union for the Conservation of Nature and Natural Resources, kratica IUCN) je organizacija s sede\xc5\xbeem v \xc5\xa0vici katere poslanstvo je vplivati, spodbujati in pomagati dru\xc5\xbebam po vsem svetu ohraniti celovitost in raznovrstnost narave ter zagotoviti, da je kakr\xc5\xa1nakoli raba naravnih virov pravi\xc4\x8dna in trajnostna._NEWLINE_IUCN je bila ustanovljena leta 1948 v Franciji pod imenom International Union for Protection of Nature (IUPN), leta 1956 se je preimenovala v International Union for Conservation of Nature and Natural Resources, od zasedanja Generalne skup\xc5\xa1\xc4\x8dine leta 1990 v Perthu (Avstralija) pa se vedno bolj uveljavlja kraj\xc5\xa1i opisni naslov The World Conservation Union. Kratica IUCN (oz. UICN v francoskem govornem obmo\xc4\x8dju) se s tem ne spreminja.\n_START_SECTION_\nIUCN v Sloveniji\n_START_PARAGRAPH_\nSlovenija je \xc4\x8dlanica IUCN od leta 1993, in sicer je vanjo v\xc4\x8dlanjena Agencija Republike Slovenije za okolje kot vladna agencija. Poleg tega je Dru\xc5\xa1tvo za opazovanje in prou\xc4\x8devanje ptic Slovenije polnopravni partner zveze BirdLife International, ki za IUCN presoja varstveni status ptic.'